Dobrý deň,

zasielam Vám odpoveď na otázky :

1. Ak zamestnanec nastúpil do pracovného pomeru  15.3.2014, tak do potvrdenia o príjme (r.12) napočítam 55 mesiacov k 31.10.? Marec nezapočítam, nakoľko nebol odpracovaný celý mesiac.

* za predpokladu, že zamestnanec  bol v pracovnom pomere (nie na dohodu) nepretržite u jedného zamestnávateľa od 15.3.2014  sa doba zamestnania k 31. októbru 2018 vypočíta:

rok 2014 = 9 mesiacov (apríl - december)

rok 2015 - 2017 = 36 mesiacov (3x 12)

rok 2018 = 10 mesiacov

Spolu 55 mesiacov

1. Na 12. riadku potvrdenia nenapĺňam priemerný zárobok a počet mesiacov pre splnenie podmienky na uplatnenie  7.riadku potvrdenia, a to z toho dôvodu, že na peňažné plnenie (13. plat) v roku 2018 sa ešte oslobodenie uplatniť nedá?

áno tak ako píšete.

Za zdaňovacie obdobie 2018 sa r. 07 nevypĺňa, nakoľko peňažné plnenie vyplatené pri príležitosti obdobia letných dovoleniek možno prvýkrát oslobodiť od dane v mesiaci jún 2019.

**To znamená, ak mal zamestnanec vyplatený 13. plat  a v mesiaci december 2018 mu zamestnávateľ vyplatí 14. plat v potvrdení zamestnávateľ nevypĺňa riadok 7, vypĺňa  riadok 8 a 12 - len údaje viažúce sa na riadok 8. (podmienka na oslobodenie 14. platu je, že mal zamestnanec vyplatený aj 13. plat).**

**Uvedené v poučení na vyplnenie potvrdenia :**

**Riadok 12** sa vypĺňa len vtedy, ak je vyplnený r. 07 alebo r. 08. Na r. 12 sa uvádzajú sumy priemerného mesačného zárobku (funkčného platu) zamestnanca (§ 134 Zákonníka práce v znení neskorších predpisov, § 29 ods. 2 zákona č. 553/2003 Z. z. v znení neskorších predpisov, § 160 ods. 2 zákona č. 55/2017 Z. z.), ktoré sú rozhodujúcim ukazovateľom pri aplikácii § 5 ods. 7 písm. n) alebo o) zákona a uvádza sa aj doba zamestnania k 30. aprílu a 31. októbru príslušného kalendárneho roka, t. j. počet kalendárnych mesiacov nepretržitého trvania pracovnoprávneho (štátnozamestnaneckého) vzťahu zamestnanca u tohto zamestnávateľa.

**Na riadku 07** sa uvádza suma peňažného plnenia vyplatená podľa osobitných predpisov v mesiaci jún  pri príležitosti obdobia letných dovoleniek, na ktorú sa vzťahuje oslobodenie podľa § 5 ods. 7 písm. n) zákona, najviac v úhrne 500 eur. Na uplatnenie oslobodenia od dane je potrebné, aby zamestnanec súčasne spĺňal dve podmienky a to peňažné plnenie mu bolo vyplatené najmenej v ustanovenej výške a k 30. aprílu príslušného roka mal u rovnakého zamestnávateľa nepretržite odpracovaných aspoň 24 mesiacov. Za zdaňovacie obdobie 2018 sa r. 07 nevypĺňa, nakoľko peňažné plnenie vyplatené pri príležitosti obdobia letných dovoleniek možno prvýkrát oslobodiť od dane v mesiaci jún 2019.

**Na riadku 08** sa uvádza suma peňažného plnenia vyplatená podľa osobitných predpisov v mesiaci december pri príležitosti vianočných sviatkov, na ktorú sa vzťahuje oslobodenie podľa § 5 ods. 7 písm. o) zákona v nadväznosti na § 52zr ods. 2, najviac v úhrnnej výške 500 eur. Na uplatnenie oslobodenia od dane je potrebné okrem iného, aby zamestnanec mal k 31. októbru príslušného roka, u rovnakého zamestnávateľa, nepretržite odpracovaných aspoň 48 mesiacov  
  
  
S pozdravom  
Mgr. Anna Hmelárová  
  
  
Centrum podpory pre dane  
Finančné riaditeľstvo SR